Hyppige tandlægebesøg er ikke sædvanen for vilde dyr. Men i Aalborg Zoo kom isbjørnen Lars i dag i tandlægestolen for anden gang, hvor han fik lavet en ny rodbehandling.

Det er et større apparat, der skal i sving, når en fuldvoksen isbjørnehan skal bedøves og på operationsbordet. Det kunne man se sidst i maj, hvor et kæmpe hold eksperter og dyrepassere baksede med den 21-årige isbjørn, som netop var ankommet fra zoo i Rostock. På vejen til sit nye hjem i Aalborg spottede dyrepasser Katrine Christensen den dårlige hjørnetand, som krævede bedøvelse og tandlægebehandling. I samme omgang fik han også klippet negle og tappet både blod og sæd. Nye problemer I dag kom Lars så på operationsbordet igen. Denne gang med problemer i en anden hjørnetand, som tandlæge Hanne Kortegaard, Københavns Universitet, behandlede sammen med dyrlæge Trine Hammer Larsen og en lang række specialister fra blandt andet Aalborg Universitets Hospital. Se hele indslaget med isbjørnen Lars i vores udsendelse klokken 19.30 i aften. Hvis du ikke fik set indslaget fra maj, kan du gense det her.